ગત દિવસોમાં ગાંધારના બે મહાપુરુષો – મહાઆમાત્ય નિલાંબરમ અને નગરશ્રેષ્ઠી પ્રખરશ્રેષ્ઠ વચ્ચેની ખેંચતાણ ખૂબ ચમકી રહી. ગાંધારની રાષ્ટ્રીય ચેનલ કૃરદર્શને તેને ખૂબ દર્શાવી. તેના છાંટા મહારાજ સુધી ઊડ્યા, પણ મહારાજ તો ‘વાઈબ્રેશન’ મોડ પર છે અને મહારાજ્ઞિની આજ્ઞા વગર એ વાઈબ્રેટ પણ નથી થતાં એ સર્વસ્વીકૃત હકીકત છે – એટલે આ મુદ્દો હજી ચાલ્યા કરશે. ગણતંત્ર કે જેને સુધરેલા નગરજનો લોકશાહી પણ કહે છે એ એક મહાભયંકર વ્યાધીના રૂપે ઉપસી રહ્યો છે. એમાં આ બે મંત્રીઓ વચ્ચેની ખેંચતાણ મહારાજનું પલ્લું નીચું કરી જશે અને નવા રાજાની નીમણુંક કરવા અથવા ગણતંત્ર સ્થાપવા તત્પર ઈર્ષાળુઓને નવો મુદ્દો મળી રહ્યો છે.